รมว.คลังกระทุ้งเอกชนรับไม้ลงทุนต่อจากรัฐ
รมว.คลังจี้เอกชนเร่งลงทุน รับไม้ต่อเนื่องจากภาครัฐที่เร่งสร้างโครงสร้างพื้นฐาน
28 ม.ค. 2559

รมว.คลังจี้เอกชนเร่งลงทุน รับไม้ต่อเนื่องจากภาครัฐที่เร่งสร้างโครงสร้างพื้นฐาน
นายอภิศักดิ์ ตันติวรวงศ์ รมว.คลัง เปิดเผยว่า รัฐบาลได้ออกมาตรการกระตุ้นการลงทุนภาคเอกชนจำนวนมาก เพราะต้องการให้ปีนี้เอกชนมีความตื่นตัวในเรื่องการลงทุน เพราะเศรษฐกิจของประเทศจะขับเคลื่อนต่อไปได้ เอกชนต้องเป็นผู้ขับเคลื่อนให้มากขึ้น เนื่องจากที่ผ่านมารัฐบาลได้ดำเนินการไปมากแล้วในเรื่องของการลงทุนโครงสร้างพื้นฐานต่างๆ ดังนั้นเอกชนจะต้องลงทุนรับช่วงต่อจากรัฐบาล
รมว.คลัง กล่าวว่า สำนักงานคณะกรรมการนโยบายรัฐวิสาหกิจ (สคร.) ได้รายงานให้คณะกรรมการนโยบายการให้เอกชนร่วมลงทุนในกิจการของรัฐ (พีพีพี) รับทราบว่าได้มีการออกประกาศกระทรวงการคลัง ให้โครงการลงทุนมูลค่าต่ำกว่า 1,000 ล้านบาท ไม่ต้องทำพีพีพี ส่วนโครงการที่มีมูลค่า 1,000-5,000 ล้านบาท มีการลดขั้นตอนและกระบวนการการทำพีพีพีให้มีความรวดเร็วมากขึ้น ช่วยให้การลงทุนโครงการขนาดเล็กและโครงการที่ไม่ได้ใหญ่มากสามารถลงทุนจริงได้เร็วขึ้น ส่วนโครงการลงทุนที่เกิน 5,000 ล้านบาท ต้องดำเนินการตามขั้นตอนพีพีพี